Un bărbat din Hunedoara a fost arestat după ce a bătut două surori. Victimele au ajuns la spital
Un bărbat de 52 de ani a fost arestat preventiv pentru 30 de zile, după ce a bătut două surori, în faţa unei case din Hunedoara, ambele victime fiind transportate ulterior cu o ambulanţă la spital.
În urma verificărilor efectuate, poliţiştii au stabilit că bărbatul, aflat sub influenţa băuturilor alcoolice, a ameninţat-o pe una dintre femei, după care i-a aplicat mai multe lovituri. În momentul în care sora victimei a intervenit în ajutorul acesteia, bărbatul a agresat-o şi pe aceasta.
„Cele două femei au fost preluate de un echipaj al Ambulanţei Hunedoara şi transportate la o unitate medicală din Hunedoara, iar poliţiştii au întocmit, în cauză, dosar de cercetare penală", a informat Inspectoratul de Poliţie Judeţean (IPJ) Hunedoara.
Agresorul a fost reţinut de poliţiştii din Hunedoara, judecătorul de drepturi şi libertăţi a dispus arestarea preventivă a acestuia pe o perioadă de 30 de zile.